Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: hivatkozva az Alkotmánybíróság 60/1994. (XII. 24.) AB határozatára — kifejtette, hogy a közhatalmat gyakorlók feladatkörének
Paragraph Index: 883

hivatkozva az Alkotmánybíróság 60/1994. (XII. 24.) AB határozatára — kifejtette, hogy a közhatalmat gyakorlók feladatkörének ellátásával kapcsolatos adatok megismerhetősége szükséges az állami szervek működésének helyes megítéléséhez és a működésükbe vetett bizalom megalapozásához. (56/A/1998) Egy panaszos beadványa alapján az adatvédelmi biztos — a mellékletben teljes terjedelemben is olvasható — ajánlásban kifejtette, hogy a Széchenyi Professzori Ösztöndíjjal kapcsolatos pályázatok elbírálásában részt vevő szakértők és kuratóriumi tagok közfeladatot ellátó személyek, ezért nevüket nyilvánosságra kell hozni. (445/A/1998) Ebben az évben egy panasz kapcsán ismét felmerült az ország politikai átalakulásában döntő szerepet játszó kerekasztal-tárgyalások dokumentumainak nyilvánossága. A Magyar Országos Levéltár főigazgatója csak kutatói engedély esetén kívánt betekintést engedni a Nemzeti Kerekasztal tárgyalásairól készült dokumentumokba. Az adatvédelmi biztos — hivatkozva az Ellenzéki Kerekasztal-tárgyalások dokumentumainak nyilvánossága ügyében 1997-ben kiadott ajánlására — úgy foglalt állást, hogy e tárgyalássorozat nem magánemberek összejövetele volt. A résztvevők nem hivatkozhatnak arra, hogy e fórumokon magánvéleményüket adták elő. Ezért alkotmányosan nem indokolható e dokumentumok megismerhetőségét kutatási engedélyhez kötni. Az ügyet a Levéltárak, tudományos kutatás című alfejezetben ismertettük. Az ügy — minthogy az adatvédelmi biztos álláspontját a főigazgató vitatja — még nem zárult le. (715/A/1998) A természeti környezettel kapcsolatos adatok Már az előző években is tapasztaltuk, hogy megnőtt az érdeklődés a környezeti adatok iránt. A környezetszennyező cégek megbírságolásával kapcsolatos adatok ügyében az adatvédelmi biztos már 1997-ben kiadott egy ajánlást, melynek lényege, hogy az ilyen adatok közérdekűek, és bárki által megismerhetőek. 1998-ban az Állami Népegészségügyi és Tisztiorvosi Szolgálat által nyilvántartott légszennyezési adatok visszatartása miatt fordult egy panaszos az adatvédelmi biztoshoz, akinek közbenjárása nyomán az adatokat kiadták. (512/A/1998) Egy másik ügyben egy civil szervezet a környezetvédelmi törvénynek a közmeghallgatásra vonatkozó szabályait kifogásolta. Álláspontja szerint az elégtelen jogi szabályozás miatt a nyilvánosságnak ez a fóruma nem tud érdemi szerepet játszani. Az ügyben a vizsgálat még folyamatban van. (935/K/1998) Ugyancsak a környezeti adatok nyilvánossága volt a tárgya annak az ügynek, melyet a Népszava című napilap főszerkesztője kezdeményezett. Ezt az ügyet részletesen a következő alfejezet tárgyalja. (250/K/1998) Az állam titkai Az adatvédelmi biztos gyakorlatában precedens jellegű esetnek tekinthető az az ügy, amelynek tárgya a Bős—Nagymarosi Vízlépcsőrendszer megvalósításával kapcsolatos keretmegállapodás nyilvánossága volt. A Népszava című napilap 1998. március 11-én közölte e dokumentumot, melyet a magyar és a szlovák kormánydelegációk dolgoztak ki a hágai Nemzetközi Bíróság ítéletének végrehajtása érdekében. Ezt követően a Miniszterelnöki Hivatal ismeretlen tettes ellen büntetőfeljelentést tett, az újság főszerkesztője pedig az adatvédelmi biztoshoz fordult, és kérte annak megállapítását, hogy a szóban forgó dokumentumot jogszerűen minősítették-e államtitokká. A vizsgálat eredményeit összegző ajánlásában az adatvédelmi biztos megállapította, hogy az államtitokról és a szolgálati titokról

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes